SPRÁVA KOMISIE RADE Osobitná monitorovacia správa o výskumných činnostiach súvisiacich s jadrovou bezpečnosťou a fyzickou ochranou podporovaných rámcovým programom Euratomu 2012 – 2013 /* COM/2013/0308 final */





SPRÁVA KOMISIE RADE Osobitná monitorovacia správa o výskumných činnostiach súvisiacich s jadrovou bezpečnosťou a fyzickou ochranou podporovaných rámcovým programom Euratomu 2012 – 2013 1. Úvod Podľa článku 6 ods. 1 rámcového programu Európskeho spoločenstva pre atómovú energiu (Euratom) v oblasti jadrového výskumu a odbornej prípravy (2012 až 2013)[1], ďalej len RP7 +2, bude začiatkom roka 2013 „Rade predložená osobitná monitorovacia správa venovaná vykonávaniu činností rámcového programu súvisiacich s jadrovou bezpečnosťou a fyzickou ochranou.“ Komisia splnila svoju povinnosť týkajúcu sa podávania správ vypracovaním tejto správy spoločne s priloženým pracovným dokumentom útvarov Komisie[2]. Táto správa sa týka nepriamych činností vykonávaných Generálnym riaditeľstvom Komisie pre výskum a inovácie, ako aj priamych činností vykonávaných Spoločným výskumným centrom (JRC) a venuje sa výskumným činnostiam súvisiacim s jadrovou bezpečnosťou, fyzickou ochranou a radiačnou ochranou. Cieľom výskumu v oblasti jadrovej bezpečnosti je ochrana ľudí a životného prostredia pred nežiaducimi účinkami ionizujúceho žiarenia. Výskum sa vzťahuje na celý rad opatrení od návrhu jadrových zariadení po ich výstavbu, prevádzku a konečné vyradenie z prevádzky vrátane odstránenia rádioaktívneho odpadu. Radiačná bezpečnosť sa vzťahuje na ochranu pred ionizujúcim žiarením a jeho bezpečné používanie vrátane využívania v oblasti lekárskeho zobrazovania a liečby, ako aj na využívanie zdrojov žiarenia v priemyselnej rádiografii. Výskum v oblasti fyzickej ochrany jadrových materiálov a jadrových zariadení zahŕňa oblasti týkajúce sa previerok záruk, detekcie šírenia jadrového materiálu a zamedzovania jeho šírenia, ako aj zisťovania zlovoľných činov, pri ktorých dochádza k zneužívaniu jadrových a rádioaktívnych materiálov, a reakcie na takéto činy. Vykonáva sa výlučne v rámci priamych činností JRC. Okrem toho je potrebné zdôrazniť, že výskumné činnosti Euratomu v oblasti jadrovej bezpečnosti a fyzickej ochrany sa nezaoberajú iba otázkami súvisiacimi s výrobou elektrickej energie, ale týkajú sa aj využívania ionizujúceho žiarenia v celom rade aplikácií v oblastiach výskumu, priemyslu, verejného zdravia a medicíny. 2. Hlavné zistenia Po nehodách vo Fukušime v roku 2011 sa všeobecný cieľ rámcového programu Euratomu v oblasti jadrového výskumu a odbornej prípravy (2012 až 2013) opätovne zameral na jadrovú bezpečnosť a fyzickú ochranu. Pracovný dokument útvarov Komisie uvedený v prílohe uvádza podrobné informácie o hlavných výskumných činnostiach, ktoré boli v záujme naplnenia tohto cieľa podniknuté v rámci priamych a nepriamych činností. 2.1. Spoločný výskum Nepriame činnosti v oblasti výskumu jadrového štiepenia zahŕňajú tieto činnosti: nakladanie s rádioaktívnym odpadom, reaktorové systémy, radiačnú ochranu, infraštruktúry, ľudské zdroje, mobilitu a odbornú prípravu a prierezové činnosti. Už v rámci predchádzajúceho siedmeho rámcového programu Euratomu (2007 - 2011), ďalej len RP7, bola časti venovanej bezpečnosti priradená veľmi vysoká priorita. V nadväznosti na zmenu programovej orientácie, o ktorej rozhodla Rada v roku 2011, sa pracovné programy Euratomu v rokoch 2012 a 2013 zamerali v plnom rozsahu na jadrovú bezpečnosť. V dôsledku toho sa značne rozšírilo zameranie na bezpečnostné aspekty a viac ako 90 % zdrojov venovaných činnostiam spoločného výskumu a spolupráce sa vyhradilo na túto oblasť. Potreba zabezpečenia koordinácie s inými nejadrovými a prierezovými oblasťami je dôvodom, prečo tento podiel nedosahuje 100 %. Pri pohľade na prerozdelenie podporovaných oblastí sa v rámci programu FP7+2 zvýšilo relatívne zastúpenie infraštruktúr, ľudských zdrojov a prierezových činností v záujme posilnenia európskych kapacít rozvoja základných vedomostí v oblasti bezpečnosti. 2.2. Priame činnosti Hlavné činnosti JRC podporujú Komisiu a členské štáty pri plnení ich záväzkov vyplývajúcich zo Zmluvy o Európskom spoločenstve pre atómovú energiu v týchto oblastiach: nakladanie s jadrovým odpadom a jeho vplyv na životné prostredie; bezpečnosť jadrových zariadení a palivový cyklus; fyzická ochrana, záruky a nešírenie. V rámci 7RP a 7RP+2 sa vykonávali aj prierezové činnosti, akými sú napríklad medzinárodná spolupráca, normalizácia, vzdelávanie a odborná príprava. V rámci každej z týchto tém sa vykonali príslušné výskumné a vývojové činnosti. Zabezpečovala sa príprava vedeckých/technických údajov a v konkrétnych prípadoch sa poskytovala podpora pre politiku Euratomu. Pracovný program bol upravený tak, aby zabezpečoval dobrú rovnováhu medzi vedeckými výstupmi, výsledkami, ktoré od programu požadujú zainteresované strany, a politickou podporou ad hoc. K ďalšiemu sústredeniu činností JRC v oblasti jadrovej bezpečnosti došlo v rokoch 2012 a 2013 v nadväznosti na zmenu orientácie v roku 2011, ktorá bola bezprostrednou reakciou na udalosti vo Fukušime. Vysoká priorita bola napríklad udelená podpore implementácie partnerského preskúmania „záťažových testov“ jadrových elektrární EÚ. JRC takisto zaviedlo novú činnosť týkajúcu sa modelovania jadrových nehôd a riadenia vážnych nehôd, čím prispelo k výskumným činnostiam EÚ a Medzinárodnej agentúry pre atómovú bezpečnosť v tejto oblasti po udalostiach vo Fukušime. V oblasti fyzickej ochrany bola vysoká priorita pridelená prispievaniu k implementácii akčného plánu EÚ v chemickej, biologickej, rádiologickej a jadrovej oblasti (EU-CBRN), ako aj podpore, ktorú generálne riaditeľstvo DEVCO poskytuje na rozvoj centier excelentnosti CBRN mimo EÚ. Okrem toho bol do oblasti jadrových činností JRC zaradený výskum týkajúci sa vyraďovania jadrových elektrární z prevádzky, pričom dôraz sa kladie na súvisiace vzdelávanie a odbornú prípravu. Túto iniciatívu JRC výrazne podporil Európsky parlament. 3. Závery Po udalostiach vo Fukušime z marca roku 2011 Rada dospela k záveru, že výskum Euratomu v oblasti jadrového štiepenia by sa mal viac zamerať na bezpečnostné aspekty a aspekty fyzickej ochrany. Pracovný dokument útvarov Komisie v prílohe tejto správy ilustruje, že táto zmena orientácie sa účinne premieta do zamerania výskumných činností v rámci programu Euratomu na obdobie 2012 - 2013. [1] Rozhodnutie Rady 2012/93/ES, Euratom Ú. v. EÚ L 47, 18. február 2012, s. 25. [2] Pracovný dokument útvarov Komisie (SWD(2013) 187 final) – Osobitná monitorovacia správa o výskumných činnostiach súvisiacich s jadrovou bezpečnosťou a fyzickou ochranou podporovaných rámcovým programom Euratomu (2012 – 2013).